Document ID: 31997R0448

KOMMISSIONENS FORORDNING (EF) Nr. 448/97 af 7. marts 1997 om fravigelse for visse områder i Italien af handelsnormerne for artiskokker
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager (1), særlig artikel 3, stk. 3, og
ud fra følgende betragtninger:
I Kommissionens forordning nr. 58 af 15. juni 1962 om fastsættelse af fælles kvalitetsnormer for visse produkter i bilag I B til forordning nr. 23 om den gradvise oprettelse af en fælles markedsordning for frugt og grøntsager (2), senest ændret ved forordning (EØF) nr. 920/89 (3), er der fastsat handelsnormer for artiskokker; normerne indeholder præcise bestemmelser om produkternes emballering og præsentationsform;
i artikel 3, stk. 3, i forordning (EF) nr. 2200/96 åbnes der mulighed for, at de gældende normer kan fraviges i tilfælde, hvor frugter og grøntsager fra et bestemt område sælges i detailhandelen i dette område for at tilgodese en velkendt lokal forbrugstradition;
artiskokker, der produceres i Sicilien, Puglia, Sardinien, Campania, Lazio og Toscana, sælges traditionelt i produktionsområdet i bundter omgivet af blade og med stængler på ca. 30 cm; de italienske myndigheder har anmodet Kommissionen om, at kvalitetsnormerne fraviges så det bliver muligt at opretholde en sådan præsentationsform for artiskokker i ovennævnte produktionsområder; fravigelsen bør tillades;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Frugt og Grøntsager -
UDSTEDT FØLGENDE FORORDNING:
Artikel 1
1. Uanset bilag I/6 til forordning nr. 58 kan artiskokker, der er produceret i Sicilien, Puglia, Sardinien, Campania, Lazio og Toscana, sælges i detailhandelen i produktionsområdet, når de præsenteres i bundter omgivet af blade og med en stængel på over 10 cm.
2. Når denne fravigelse anvendes, skal hver pakning med letlæselige bogstaver, der ikke kan viskes ud, og som er synlige udefra, være forsynet med producentens navn og adresse, produktionsområdet eller den nationale, regionale eller lokale betegnelse samt angivelsen: »Til salg i detailhandelen udelukkende i . . . (område)«.
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 7. marts 1997.

Labels: 3
18
17
15